Mountain

Οι Mountain ήταν αμερικάνικο ροκ συγκρότημα, το οποίο δημιουργήθηκε το 1969 στη Νέα Υόρκη. Διαλύθηκαν το 1972 για ένα χρόνο, πριν επανενωθούν προσωρινά το 1973 αλλά και άλλες δύο φορές το 1981 και το 1992. Από το 2001 και έπειτα συνεχίζουν να ηχογραφούν και να περιοδεύουν.

 Οι Mountain δημιουργήθηκαν από τον μουσικό παραγωγό και μπασίστα Φέλιξ Παπαλάρντι, τον κιθαρίστα και τραγουδιστή Λέσλι Γουέστ και το ντράμερ Ν.Ντ. Σμαρτ. Το συγκρότημα αρχικά έπαιζε σαν τρίο στα πρότυπα των Cream με τους οποίους είχε συνεργαστεί ο Παπαλάρντι. Στη συνέχεια, εντάχθηκε στη σύνθεση τους ο κιμπορντίστας Στιβ Νάιτ και η συγκεκριμένη σύνθεση εμφανίστηκε στο φεστιβάλ του Γούντστοκ, τον Αύγουστο του 1969. Πρώτο τους άλμπουμ ήταν το "Climbing!", το οποίο κυκλοφόρησε τον Μάρτιο του 1970, με τον Κόρκι Λενγκ στα τύμπανα. Ο δίσκος μπήκε στο Top-20 του Billboard και περιείχε τη μεγαλύτερη επιτυχία του συγκροτήματος με τίτλο "Mississippi Queen". Η επιτυχία συνεχίστηκε με το "Nantucket Sleighride" του 1971, το οποίο έφθασε στο # 16 των αμερικάνικων τσαρτ. Το Νοέμβριο του 1971 κυκλοφόρησαν το τρίτο τους άλμπουμ με τίτλο "Flowers Of Evil", μία μίξη στούντιο και ζωντανών ηχογραφήσεων. Η επιτυχία του άλμπουμ δεν ήταν ανάλογη των προκατόχων του και οι Mountain διαλύθηκαν στα μέσα του 1972, αλλά ο Γουέστ και ο Λενγκ σύντομα συνεργάστηκαν και πάλι για τους West, Bruce & Laing με τον Τζακ Μπρους των Cream. Στα τέλη του 1973, ο Γουέστ ένωσε και πάλι τις δυνάμεις του με τον Παπαλάρντι σχηματίζοντας ξανά τους Mountain, με το ντράμερ Άλαν Σβάρτσμπεργκ και τον κιμπορντίστα Μπομπ Μαν. Μετά από μία περιοδεία στην Ιαπωνία, όπου ηχογραφήθηκε το ζωντανό άλμπουμ "Twin Peaks", οι Σβάρτσμπεργκ και Μαν αποχώρησαν, με τον Παπαλάρντι να αναλαμβάνει τα πλήκτρα δίνοντας το μπάσο στον Ντέιβιντ Πέρι. Το τέταρτο στούντιο άλμπουμ τους με τίτλο "Avalanche" κυκλοφόρησε τον Ιούλιο του 1974 αποτυγχάνοντας να μπει στο Top-100 του Billboard, οδηγώντας το συγκρότημα και πάλι στη διάλυση. Ο Παπαλάρντι συνέχισε σχηματίζοντας τους Creation και κυκλοφορώντας προσωπικά άλμπουμ, όπως και ο Γουέστ ο οποίος ηχογράφησε τους δίσκους "The Great Fatsby" και "The Leslie West Band", ενώ ο Λενγκ συνεργάστηκε με τον κιθαρίστα της μπλουζ, Μπο Ντίντλι. Το 1981, οι Γούεστ και Λενγκ μαζί με τον μπασίστα Μίλερ Άντερσον δημιούργησαν και πάλι τους Mountain. Το 1984, ο Άντερσον αντικαταστάθηκε από τον πρώην μπασίστα των Rainbow και Uriah Heep, Μαρκ Κλαρκ, ενώ ένα χρόνο νωρίτερα, στις 17 Απριλίου 1983, η Γκέιλ Κόλινς Παπαλάρντι, σύζυγος του πρώην μπασίστα του συγκροτήματος, τον πυροβόλησε στο λαιμό στο διαμέρισμα όπου διέμεναν, σκοτώνοντας τον. Οι Mountain κυκλοφόρησαν το άλμπουμ "Go For Your Life" αφιερώνοντας το στη μνήμη του. Μία ιδιαίτερα επιτυχημένη ευρωπαϊκή περιοδεία, όπου άνοιγαν τις εμφανίσεις των Deep Purple, τράβηξε την προσοχή του ροκ κοινού προς το συγκρότημα. Μετά την περιοδεία, το συγκρότημα πέρασε σε αδράνεια και πάλι μέχρι το 1992 όταν οι Λενγκ και Γουέστ μαζί με τον μπασίστα Ρίτσι Σκάρλετ δραστηριοποίησαν και πάλι το όνομα των Mountain. Την επόμενη χρονιά, τη θέση του Σκάρλετ πήρε ο Ράντι Κόβεν και το 1994 ο Νόελ Ρέντινγκ, πρώην μπασίστας των Experience του Τζίμι Χέντριξ, ενώ στο συγκρότημα συμμετείχε και ο κιθαρίστας Έλβιν Μπίσοπ. Τελικά, το 1995 η σύνθεση των Γουέστ, Λενγκ και Μαρκ Κλαρκ ένωσε και πάλι τις δυνάμεις της και ηχογράφησε το "Man's World" το οποίο κυκλοφόρησε το 1996. Δύο χρόνια αργότερα, το συγκρότημα διαλύθηκε για άλλη μια φορά. Το 2001, με τον Σκάρλετ στο μπάσο, ηχογράφησαν το άλμπουμ "Mystic Fire", ενώ την επόμενη χρονιά οι Γουέστ και Λενγκ εξέδωσαν το βιβλίο "Nantucket Sleighride and Other Mountain on-the-Road Stories", με λεπτομέρειες πάνω στην καριέρα τους με τους Mountain αλλά και τις υπόλοιπες συνεργασίες τους. Το 2007, κυκλοφόρησαν το δίσκο "Masters Of War" με τον Ρεβ Τζόουνς στο μπάσο και τη συμμετοχή του κιθαρίστα Τοντ Γουλφ και του κιμπορντίστα Μπράιαν Τζον Μίτσελ. Το άλμπουμ περιείχε δώδεκα διασκευές σε κομμάτια του Μπομπ Ντίλαν, ενώ συμμετείχε και ο Όζι Όσμπορν. Κατά την περιοδεία για την προώθηση του δίσκου, οι Mountain άνοιγαν τις εμφανίσεις του κιθαρίστα Τζο Σατριάνι. Το συγκρότημα συνεχίζει να εμφανίζεται ζωντανά ανά τακτά χρονικά διαστήματα. Mountain Band - the Official Mountain website Ιστορικό στην επίσημη ιστοσελίδα Mountain biography - ClassicBands.com Mountain | Music Biography, Credits and Discography | AllMusic Mountain reviews, music, news - sputnikmusic